"Drama Koréa" punika ingkang dados "penyebab" saking kawiwitanipun Hallyu ing manéka nagara. Warga Koréa Kidul remen mirsani drama lan filem ugi mirengaken musik. Perusahaan TV Koréa medalaken béaya ingkang ageng kanggé damel produksi drama lan sapérangan punika pikantuk kasuksesan, dipun"ekspor" dhateng jaban rangkah. Drama TV ingkang damel Hallyu punika ing antawisipun "Winter Sonata", "Dae Jang Geum", "Stairway to Heaven", "Beautiful Days" lan "Hotelier". Kawontenan punika dados médhia kanggé miyaraken Basa Koréa lan budaya Koréa. Alur caritanipun ingkang kuwat, genré ingkang gadhah variasi, lan akting para juru main ingkang saé. Kajawi punika carita ingkang trep kaliyan budaya masarakat Asia babagan katresnan, pangorbanan, lan pagesangan ingkang kagambar ing drama Koréa punika boten tebih saking konsèp pagesangan ingkang wonten ing masarakat Asia.